»Det er åbenbart et minefelt, vi har bevæget os ind i«, konstaterer spiludvikleren Jonas Wæver. For en måned siden sendte han sammen med otte kolleger computerspillet 'Conquistador' fra et kontor på Nørrebro og ud på det spansktalende marked.

De seneste uger har medier i både Latinamerika og Spanien bragt artikler om en »racistisk« behandling af historien om den spanske kolonisering af Amerika. Nu er flere latinamerikanske myndigheder sat i gang med at få salget af spillet stoppet.

Den argentinske ombudsmand Hugo Cabral har startet en iberoamerikansk mediestorm over det danske spilfirma Logic Artists.